Video O nouă escrocherie: români acuzați de pornografie infantilă, în numele Poliției. Escrocii cer bani în schimbul tăcerii
Atenție la email-urile pe care le accesaţi. Mai mulţi oameni s-au trezit cu mesaje false trimise în numele Poliţiei Române, în care erau acuzaţi de fapte extrem de grave, precum acte de pornografie infantilă, şi în care li se cereau bani în schimbul tăcerii.
"În cazul în care cădem în plasa escrocilor autoritățile recomandă să ne adresăm Poliției. În primul rând, trebuie să prevenim acest lucru. Dacă primim un astfel de mail trebuie să citim cu atenție și să luam de seamă dacă mesajul nu este nominal. De altfel, este foarte puțin probabil ca Poliția să vă contacteze prin email, mai ales în cazul în care nu ați comis acea infracțiune despre care se scrie. Cel mai bine este să ștergeți emailul și să blocați expeditorul. Modul de operare pe care l-au ales escrocii este să trimită emailuri false în numele Poliției sau a altor structuri de aplicare a legii. În mesaje victimele primesc acuzații grave și li se cere bani pentru ca apropiații să nu afle despre aceste fapte pe care, în realitate, nu le-au comis. În cazul în care trimiteți bani hackerii pot acesta datele personale sau chiar datele de pe cardul bancar. La nivel global, în astfel de escrocherii au fost implicate FBI sau chiar Europol", a transmis reporterul Observator Ana Grigore.
Cum recunoaștem o escrocherie online
Nu doar Poliția Română se confruntă cu astfel de falsuri. Printre instituțiile în numele cărora sunt trimise citațiile se numără inclusiv Interpolul. Experţii spun că există o modalitate extrem de simplă prin care putem să verificăm autenticitatea mesajelor primite.
"Sunt câteva greșeli gramaticale, sunt tot felul de instituții menționate care nu există în România. Când primim orice fel de mesaj pe internet care vine cu o urgență în spatele lui... Atenție, trebuie să faci neapărat ceva acum pentru că se întâmplă ceva rău... La fel, trebuie să ne pună în gardă", a explicat pentru Observator Silviu Stahie, expert în securitate cibernetică.
De foarte multe ori, expeditorii nu sunt nici măcar români. Străinii au învățat să profite de vulnerabilitățile utilizatorilor din ţara noastră și transmit astfel de mesaje, fie ele și traduse de multe ori eronat, pentru a-i șantaja să transmită informații personale sau bani. Cu greu sunt prinși de polițiști, pentru că îşi schimbă des adresele de mail, folosesc servere din mai multe ţări iar datele introduse nu sunt niciodată cele reale.